CELEX: 62004TJ0394
Közszolgálat
Tisztviselők
Előléptetés

1.
Tisztviselők – Kereset – Sérelmet okozó aktus – Fogalom – A tisztviselő előmeneteli pontjait megállapító határozat
(Személyzeti szabályzat, 45., 90. és 91. cikk)
2.
Tisztviselők – Előléptetés – Az érdemek összehasonlító vizsgálata
(Személyzeti szabályzat, 43. és 45. cikk)
1.
Csak azok az intézkedések minősülnek keresettel megtámadható aktusoknak, amelyek olyan kötelező joghatásokat váltanak ki,
amely joghatások a felperes érdekeit érinthetik, jelentősen módosítva annak jogi helyzetét, és amelyek az intézmény álláspontját
véglegesen rögzítik.
A Bizottság által bevezetett új előmeneteli rendszer keretében, amely rendszer az évről évre összegyűjtött pontokban kifejeződő
összes érdem figyelembevételén alapul, a meghatározott évben történő pontadás hatásai nem korlátozódnak kizárólag a folyamatban
lévő előléptetési eljárásra, hanem több előléptetési eljárásra is kiterjedhetnek. Következésképpen a pontadás olyan kötelező
joghatásokat kiváltó, önálló aktus, amely a tisztviselő jogi helyzetének lényeges módosításával annak érdekeit érinti, még
akkor is, ha az előmeneteli eljárásnak csupán egy lépcsőjét jelenti.
Ezzel szemben a tisztviselőre vonatkozó előmeneteli eljárás nem minősül a személyzeti szabályzat 90. és 91. cikke értelmében
vett sérelmet okozó aktusnak, mivel ezen eljárás önmagában nem vált ki semmilyen, a tisztviselő érdekeinek közvetlen befolyásolására
alkalmas joghatást.
(lásd a 26., 29. és 30. pontot)
Hivatkozás: az Elsőfokú Bíróság T‑57/92. és T‑75/93. sz., Yorck von Wartenburg kontra Parlament egyesített ügyekben 1993.
szeptember 28‑án hozott ítéletének (EBHT 1993., II‑925. o.) 36. pontja és az ott hivatkozott ítélkezési gyakorlat; az Elsőfokú
Bíróság T‑311/04. sz., Buendía Sierra kontra Bizottság ügyben 2006. október 19‑én hozott ítéletének (EBHT 2006., II‑4137. o.)
89. pontja.
2.
A tisztviselő adott évre vonatkozó szakmai előmeneteli jelentésének megsemmisítése magában foglalja az ezen évre vonatkozó
érdempontok adásának megsemmisítését is, mivel azon osztályzat, amelyet az egyes tisztviselők szakmai előmeneteli jelentésükben
kapnak, automatikusan előléptetésre felhasználható érdempontokká alakul az értékelési eljárás végeztével. A szakmai előmeneteli
jelentés megsemmisítése következményekkel jár a következő értékelési időszak tekintetében az elsőbbségi pontok megállapítására,
valamint az előléptetés mellőzéséről szóló határozatra nézve is, különösen amikor a kinevezésre jogosult hatóság a meghatározott
számú elsőbbségi pont adására vonatkozó határozatát azon érdempontok számával igazolja, amelyeket a tisztviselő az adott értékelési
időszakban kapott.
(lásd a 37–39. pontot)